Γραμμή Μόργκαν

Η Γραμμή Μόργκαν ήταν διεθνώς αναγνωρισμένη προσωρινή συνοριακή γραμμή μεταξύ των συμμαχικών δυνάμεων κατοχής, της περιοχής Ιουλιανής Βενετίας (περιοχή της Τεργέστης) της ΒΑ. Ιταλίας και της Σοσιαλιστικής Ομοσπονδιακής Δημοκρατίας της Γιουγκοσλαβίας. Η γραμμή αυτή συνομολογήθηκε στις 10 Ιουνίου του 1945, μετά τη λήξη του Β΄ Παγκοσμίου Πολέμου. Το όνομά της οφειλόταν στον Άγγλο στρατηγό Γουΐλιαμ Μόργκαν που την οριοθέτησε. 
 
Το μήκος της ήταν περίπου 70 μίλια. Ξεκινούσε από νότια της Τεργέστης και κατέληγε βόρεια στα Ιταλο-Αυστριακά σύνορα. Συνέπεια αυτής της οριοθέτησης ήταν να χωριστεί η ευρύτερη περιοχή της Τεργέστης σε δύο τομείς – ζώνες, στη ζώνη Α, που περιήλθε στη συμμαχική κατοχή και στη ζώνη Β, που περιήλθε στη Γιουγκοσλαβία.

Τελικά η γραμμή Μόργκαν έπαψε να ισχύει στις 15 Σεπτεμβρίου 1947, με την Συνθήκη Ειρήνης των Παρισίων (1947), που τέθηκε σε ισχύ και η οποία δημιούργησε το Ελεύθερο έδαφος της Τεργέστης, διατηρώντας τις δύο ζώνες Α και Β, το οποίο και τέθηκε υπό την αιγίδα του ΟΗΕ.

Διεθνές Δίκαιο
Ιστορία της Ιταλίας κατά τον Β΄ Παγκόσμιο Πόλεμο
Ιστορία της Γιουγκοσλαβίας
Τεργέστη
Επακόλουθα Β΄ Παγκοσμίου Πολέμου